ໃນຕອນເຊົ້າຂອງວັນທີ 14 ພຶດສະພາ 2018 ທີ່ຄະນະພົວພັນຕ່າງປະເທດສູນກາງພັກ, ທ່ານ ສົມດີ ບຸນຄຸ້ມ, ຮອງຫົວໜ້າຄະນະພົວພັນຕ່າງປະເທດສູນກາງພັກ ໄດ້ຕ້ອນຮັບການເຂົ້າຢ້ຽມຂໍ່ານັບ ຂອງ ທ່ານ Jean-Bernard Carrasco, ເອກອັກຄະລັດຖະທູດວິສາມັນຜູ້ມີອຳນາດເຕັມຂອງປະເທດອົດສະຕຣາລີປະຈຳ ສປປ ລາວ ແລະ ທ່ານ Dave Vosen ທູດພິດເສດທາງດ້ານການຄ້າ ຂອງອົດສະຕຣາລີ.
ໃນໂອກາດດັ່ງກ່າວ, ທ່ານ ສົມດີ ບຸນຄຸ້ມ, ຮອງຫົວໜ້າຄະນະພົວພັນຕ່າງປະເທດສູນກາງພັກ ໄດ້ສະແດງຄວາມຍິນດີຕ້ອນຮັບ ທ່ານ Jean-Bernard Carrasco ແລະ ທ່ານ Dave Vosen ພ້ອມດ້ວຍຄະນະ ແລະໄດ້ຕີລາຄາສູງຕໍ່ການມາຢ້ຽມຢາມ ສປປ ລາວ ຂອງ ທ່ານ Dave Vosen ຄັ້ງນີ້ ເຊິ່ງຈະເປັນການປະກອບສ່ວນອັນສຳຄັນເຂົ້າໃນການຮັດແໜ້ນສາຍພົວພັນມິດຕະພາບ ແລະ ການຮ່ວມມືລະຫວ່າງສອງປະເທດໃຫ້ແຕກດອກອອກຜົນຍິ່ງໆຂຶ້ນ.
ທ່ານ Jean-Bernard Carrasco ແລະ ທ່ານ Dave Vosen ໄດ້ສະແດງຄວາມຂອບໃຈເປັນຢ່າງສູງ ທີ່ໄດ້ມີໂອກາດເຂົ້າຢ້ຽມຂ່ຳນັບ ທ່ານ ຮອງຫົວໜ້າຄະນະພົວພັນຕ່າງປະເທດສູນກາງພັກ ປປ ລາວ ແລະ ໄດ້ແຈ້ງເຖິງຈຸດປະສົງຂອງການມາຢ້ຽມຢາມລາວ ຂອງຄະນະຄັ້ງນີ້ແມ່ນເພື່ອປຶກສາຫາລືກ່ຽວກັບດ້ານນະໂຍບາຍການຕ່າງປະເທດ ແລະ ຄວາມໝັ້ນຄົງພາກພື້ນເພື່ອເປັນຂໍ້ມູນໃນການປັບປຸງປຶ້ມປົກຂາວກ່ຽວກັບນະໂຍບາຍຕ່າງປະເທດຂອງອົດສະຕຣາລີ.
ທັງສອງຝ່າຍໄດ້ຕີລາຄາສູງຕໍ່ການພົວພັນຮ່ວມມື ລະຫວ່າງສອງປະເທດ ໃນລະຍະທີ່ຜ່ານມາ, ນອກນັ້ນຍັງໄດ້ແຈ້ງສະພາບການພັດທະນາເສດຖະກິດ-ສັງຄົມ ຢູ່ແຕ່ລະປະເທດໃຫ້ກັນຊາບ ແລະ ແລກປ່ຽນຄຳຄິດຄຳເຫັນກ່ຽວກັບສະພາບການທີ່ພົ້ນເດັ່ນຢູ່ໃນພາກພື້ນ ແລະ ສາກົນ ທີ່ທັງສອງຝ່າຍໃຫ້ຄວາມສົນໃຈ. ແຂກ ແລະ ເຈົ້າພາບສະແດງຄວາມເປັນເອກະພາບກັນວ່າ ຈະພ້ອມກັນຊຸກຍູ້ເຮັດໃຫ້ການພົວພັນຮ່ວມມືລະຫວ່າງສອງປະເທດໃຫ້ມີບາດກ້າວຂະຫຍາຍຕົວໃໝ່ເພື່ອປະກອບສ່ວນເຂົ້າໃນການເສີມຂະຫຍາຍສາຍພົວພັນ ລະຫວ່າງ ສອງປະເທດ ກໍຄືປະຊາຊົນສອງຊາດ ລາວ – ອົດສະຕຣາລີໃຫ້ມີບາດກ້າວຂະຫຍາຍຕົວໃໝ່ເພື່ອນຳເອົາຜົນປະໂຫຍດມາໃຫ້ແກ່ປະຊາຊົນສອງຊາດ ແລະ ເພື່ີອສັນຕິພາບ, ມິດຕະພາບ ແລະ ການຮ່ວມມືໃຫ້ພັດທະນາຢູ່ໃນພາກພື້ນ ແລະ ໃນໂລກ.
ທ່ານ Jean-Bernard Carrasco ແລະ ທ່ານ Dave Vosen ໄດ້ເນັ້ນໜັກວ່າຕົນເອງຈະພະຍາຍາມສືບຕໍ່ປະຕິບັດໜ້າທີ່ການທູດຂອງຕົນ ໃນການເສີມຂະຫຍາຍສາຍພົວພັນລະຫວ່າງສອງປະເທດ ໃຫ້ນັບມື້ນັບມີການຂະຫຍາຍຕົວ ແລະ ມີປະສິດທິຜົນຍິ່ງໆຂຶ້ນ.